**Rhif 331 – Barddoniaeth Bl 12 a 13 Testun – Pont**

**Beirniad – Menna Elfyn**

Roedd beirniadu’r gystadleuaeth hon yn bleser pur a phob cerdd yn cyfleu y ddawn i farddoni’n loyw.

**GLAWIO :** Cân annwyl sy’n odli’n chwim am gyfnod y feirws. Mae’r bardd yn gweld eisie cwmni ei ‘nain’ oherwydd ‘ y llygredd heb orwelion’. Ond gogoniant y gerdd yw’r diweddglo gyda ; ‘y ffôn yn allwedd bersain/yn ‘mhontio fi a nain’. Hyfryd.

**CHWAER I ARIANRHOD:** Cerdd am golled yw hon a dinistr y bont yn sgil hynny. Mae’n gerdd bwerus, gryno , bron nad yw wedi ei llunio fel pe bai’n cynnal ymson am bont ‘ adferiad’. Rhagorol.

**TANGLWST:** Cerdd glasurol ei naws ac mae’n cychwyn yn hyfryd gyda ‘dan yr ywen mae’n awen a’n awch’. Credaf fod y bardd yn hynod gynnil ac mae unrhyw un sy’n gallu dweud llinell fel ‘ bu’n tafod yn glebar araul’. Gen i deimlad y clywn lawer mwy am y bardd yn y dyfodol.

**BWLCH:** Cerdd annisgwyl am fod y bont yn herio’r syniad ac yn lle uno pobl gwelir ffin, neu ‘planedau ynysig’. ‘Chafodd heddwch ddim gwahoddiad / i barti pen-blwydd casineb’ sef un sylw neu ‘ mae ‘na fan gwyn yn fan draw/ felly gadewch i ni ei dduo/ a chysgod ein bygythiad. Cerdd gyfoethog a’r bont yn ‘ glorian’.

**GRWNDWN GRWNDI**

Darllenais y gerdd hon droeon a darganfod pethau newydd ynddi. Mae’n glamp o gerdd sy’n cyffroi’r darllenydd: ‘Nawr ac yn y man, fe’m corddir/ nes cerdded/a’m camau’n frasgamau/cynddeiriog coll/ fe’m cludir i’r cwm’. O, am agoriad i gerdd. Ac mae’n rhoi bydolwg inni - yr ambell air annisgwyl ‘anobeithiaf’ ond wedyn mae’n codi drachefn gyda delweddau a phwt o bennill mewn odl. A pha ddarllenydd nad yw’n dal ei anadl gyda geiriau cwta fel ‘ Ust. Clyw’.

Dyma fardd sy’n haeddu coron neu gadair neu’r ddwy! Mae’r gerdd yn dal yn fy mhen. Arwydd fod yma fardd y clywn yr enw eto yn fuan, mae’n siwr gen i.

1. Grwndwn Grwndi
2. Bwlch
3. Tanglwst